**Uloga nezavisnih nadzornih mehanizama u prevenciji torture u zatvorenim ustanovama, sa posebnim naglaskom na zdravstvenoj zaštiti**

**Mr Jelena Unijat**

Nepristrasnost i nezavisnost u radu, kao i stručni monitoring iz ugla zaštite i ostvarivanja ljudskih prava korisnika zatvorenih ustanova su osnovni bitni elementi funkcionisanja spoljnih nadzornih mehanizama, koji svojim preporukama upućenim u cilju poboljšanja položaja korisnika, mogu da doprinesu sistemskim promenama u zatvorenim ustanovama. Prednost nacionalnih kontrolnih mehanizama je ta što im je dostupnost ustanova veća, jer je njihov mandat ograničen samo na državnu teritoriju, te oni stoga mogu učestalije posećivati ustanove, dok se međunarodni kontrolni mehanizmi samo periodično bave zatvorenim ustanovama na teritoriji jedne države, uglavnom na četiri godine, ali sa druge strane uživaju veći autoritet. Stoga su saradnja i prožimanje nadležnosti nacionalnih i međunarodnih spoljnih mehanizama kontrole veoma značajni za poboljšanje položaja lica smeštenih u zatvorene ustanove, a njihovi nalazi i preporuke se mogu dopunjavati u cilju što većeg podsticaja zatvorenih ustanova da dostignu uslove koji su u potpunosti usklađeni sa standardima.